Nyheter

Det kommer fram i en tilsynsrapport fra Helsetilsynet.

NAV-Brønnøy følger ikke lovens hovedregel om at økonomisk sosialhjelp skal utbetales kontant. I stedet har de en rutinemessig praksis med utbetaling til kreditorer, slik som strømleverandør og huseier. Det fører til at man ulovlig tilkjennegir klientforhold, og det er brudd på bestemmelsen om taushetsplikt i loven.

NAV-Brønnøy benytter også uforsvarlig lave satser i utmålingen av økonomisk stønad. De praktiserer utbetaling av økonomisk stønad etter korttidsnormer opp til tre måneder sammenhengende. Disse normene fraviker vesentlig fra statlige veiledende normer og utgjør 70 prosent av veiledende satser for enslige, og bare 54 prosent for ektepar/samboere.

Vedtakene ikke gode nok

- Da vi gikk gjennom sakene med fylkesmannens folk fant vi raskt ut at det ikke gikk godt nok fram av vedtakene våre, for en uhildet instans, at det var enighet med klientene om at sosialhjelpen skulle gis ved at vi betalte regningene i stedet for å gi dem penger. Det er en praksis vi gikk bort fra med en gang, sier Nav-leder Jomar Hesimark.

Han avviser at sosialhjelp gis på denne måten uten at klientene er enige i at det skal gjøres slik.

- Det er vedtakene som ikke er godt nok skrevet, sier Hesimark.

Ikke kommet noen til last

- Når det gjelder lave sosialhjelpssatser så er det kommunestyret som vedtar disse, og så vidt jeg vet har de ikke vært endret siden tidlig på 2000-tallet, sier Hesimark.

-Vi fikk imidlertid signaler fra fylkesmannen om at våre satser ikke har kommet noen til last. Det er litt vanskelig å sammenligne sosialhjelpssatsene i Brønnøy med de nasjonale veiledende normene, da våre satser blant annet holder barnetrygden utenfor og vi betaler internett for klientene våre, sier Hesimark.